નવી પેઢી ગુજરાતી સાહિત્ય-લોકસાહિત્યનાં વાંચન માટે પ્રેરિત થાય તે માટે મેઘાણી-સાહિત્ય પુસ્તક પ્રદર્શન તથા વિશેષ વળતરથી વેચાણનું આયોજન કરાયું હતું. જરૂરીયાતમંદ દર્દી માટે આરામ-બેડ, હવાનું ગાદલું, પાણીનું ગાદલું, વ્હીલ-ચેર, વોકર, ટોયલેટ-સીટ વગેરેનો સેટ કરૂણા ભકિત પરિવારને આ અવસરે એક સેવાભાવી તબીબ તરફથી ભેટ તરીકે પ્રાપ્ત થયો હતો. ૧૯૮૮-૮૯માં અરૂણાચલથી ઓખા સુધીની ૯૦૦૦ કિ.મી.ની ઐતિહાસિક 'ભારત જોડો' સાયકલ-યાત્રાના રાજકોટ-નિવાસી સાયકલ-વીર રાજેશ ભાતેલીયાનું અભિવાદન કરાયું હતું. ઉપસ્થિત સહુ માટે સાત્વિક ભોજનની સુંદર વ્યવસ્થા આયોજકોએ કરી હતી. કાર્યક્ર્મનાં સ્થળ માટે હરિઓમ એજયુકેશન ટ્રસ્ટ અને તેનાં પ્રમુખ રમેશભાઈ અગ્રવાલનો સહયોગ પ્રાપ્ત થયો હતો. વિવિધ સેવાકીય કાર્યોમાં કાર્યરત કરૂણા ભકિત પરિવારના સ્થાપક ભરતભાઈ ઠક્કર (ભાગ્યશાળી) અને સાથીઓએ ૫૦ જેટલી શાળા-કોલેજની મુલાકાત લઈને ૨૦૦૦૦ જેટલાં વિદ્યાર્થીઓને આ કાર્યક્ર્મ વિશે જાણકારી આપી હતી.